Anita Grīniece
MĪLESTĪBA UN DZĪVE

Darbojas:

Melnā dāma no Elejas muižas un Rundāles pils
Baltā dāma Dorīte no Jaunpils pils
Brūnā dāma no Krustpils pils
Zilā dāma no Rīgas pils
Kokneses meitene

Zaļā jumprava no Dundagas pils
2024

Pussagruvusi māja, mijkrēslis. Istabā seši krēsli un sešas dāmas, tērpušās vieglos tērpos, vaļā izlaistiem matiem. Klusums. Dzirdams tikai, kā ārpusē gaudo vējš.

Melnā dāma: Sveikas, māsiņas! Prieks, ka atkal varam še satikties, pēc tam atkal gadu vajadzēs dzīvoties katrai pa savām mājām. Kura šoreiz uzņemsies vadību?

Baltā dāma: Varbūt Zilā dāma? Viņa kā nekā vienīgā no Rīgas.

Melnā dāma: Ko teiksi, Zilā dāma? Esi ar mieru?

Zilā dāma: Labi, nebūs jau pirmā reize. Ja vien pārējās ir ar mieru.

Visas: Jā, jā.

Zilā dāma: Tad sāksim. Katra pie sava krēsla, lūdzu.

Visas nostājas.

Krēslu pārvietošana.

Visas paceļ savu krēslu un noliek citās vietās.

Krēslu gāšanās.

Visas apgāž savus krēslus. 

Labi, noliekam krēslus. Tagad staigāšana.

Visas staigā pa istabu katra savā virzienā.

Liekas, ka pa klusu. Mēģinām skaļāk.

Visas turpina staigāt, stiprāk piesizdamas pēdas.

Tā būs labi. Kam vajadzēs, sadzirdēs. Tagad balss. Dzirdat? (dzirdama vēja gaudošana) Mēģinām tāpat.

Visas (cita caur citu): Ū- ū-ū! Ā!Ū- ū!

Zilā dāma: Paldies! Iemaņas nu būtu atkārtojušas. Tagad varam pastāstīt, kā kurai klājies pa šo laiku. Sāksim ar tevi, Kokneses meitenīt, tu mums tā mazākā. Uzkāp uz krēsla, lai tevi labāk var redzēt, uz stāsti.

Kokneses meitene (uzkāpdama uz krēsla): Es tāpat kā simtiem gadu, ik nakti sukāju savus skaistos, zeltainos matus un gaidu savu laivinieku. Bet nekad nesagaidu...

Brūnā dāma: Varbūt par maz gaidi?

Kokneses meitene: Nē, nē, es visas acis esmu izskatījusi, bet viņa kā nav, tā nav. 
Zaļā jumprava:  Kā tu domā, vai viņš skaists?
Kokneses meitene: Jā, jā! Es ik dienas viņu sapnī redzu. Viņš ir tik stalts, tik stiprām rokām...

Melnā dāma: Bet acis? Kādas viņam acis? Varbūt viņš nemaz neredz, varbūt viņš ir akls un nezina, kur braukt?

Kokneses meitene: Nē, nē! Viņa acis noteikti ir skaidras un dziļas. Tas liktenī noteikts, ka viņš kādreiz atbrauks. Man tikai atliek ļoti, ļoti gaidīt.

Zilā dāma: Mjā...Nu ko lai saka... Atpūties šonakt, Kokneses meitenīt, klau, kāds ārā vējš. Tādā vējā nevienam pāri Daugavai netikt.

Koknese meitene: Tu domā? Bet ja nu tomēr? Ja nu tieši šonakt?
Zilā dāma: Nu nebūs viņš šonakt, esi mierīga. Es esmu vecāka, es zinu. Atpūties.

Koknese meitene: Ja nu tu tik droši zini... Varbūt tad es mazliet pagulēšu. Simtiem gadu naktīs neesmu gulējusi.

Zilā dāma: Dari tā. Kad vajadzēs, mēs tevi pamodināsim. Droši.

Kokneses meitene ar dūrītēm izberzē acis, sabīda trīs krēslus un apguļas.

Baltā dāma Dorīte: Nabadzīte. Man viņa atgādina manu pēdējo audzināmo, kam biju guvernante Jaunpils pili. Tikpat trausla, tikpat sapņaina. 

Zaļā jumprava: Un tu pati? Vai arī tāda nebiji?

Dorīte: Ak ko nu... Tas bija tik sen, kaut atceros visu tik labi, it kā tas notiktu vakar.

Zaļā jumprava: Tavs bērniņš varēja piedzimt...

Dorīte: Un dzīvot kaunā un negodā? Ko gan kritušas sievietes bērns iesāktu šajā pasaulē...

Melnā dāma: Un viss tikai mīlestības dēļ... Kā tu domā, tavs karavīrs pēc gadiem tevi vēl atcerējās?

Dorīte: Dzirdēju runājam, ka reiz bijis atbraucis uz pili un ilgi, ilgi sēdējis pie dīķa, kur es ar savu nedzimušo mazuli atradu galu... tā redz.

Zaļā jumprava: Bet ko tu īsti dari tai Jaunpils pilī? Tikai parēgojies baltā kleitā?
Dorīte: Ak nē. Reizēm es plēšu traukus.

Zaļā jumprava: Žēl, ka te nav neviena šķīvja. Būtu jautri.

Brūnā dāma: Labāk jau nē. Man nepatīk troksnis.

Zaļā jumprava: Kas tad tev patīk?

Brūnā dāma: Tāpat  pastaigāties. Ir tik jauki sajust, ka kāds tevi varbūt redz. Nu tā runā, ka mani varot redzēt staigājot šurpu turpu.
Zilā dāma: Paga, paga, bet mēs nemaz īsti nezinām, kāpēc tu tur Krustpilī esi. Un kāpēc brūnā kleitā?

Brūnā dāma: Jocīgi, bet es pati līdz galam  nezinu. Citi saka, ka es esot iemūrēta pils pagrabos, citi atkal, ka es ar lelli, kas  līdzīga manam nesen dzimušajam bērnam, ielekusi Daugavā.

Zilā dāma: Bet kāpēc brūnā? Tāda neizteiksmīga krāsa.

Brūnā dāma: Tāpēc, ka biju nabaga kalponīte. Vienkārši ģērbusies.

Zaļā jumprava: Bet par ko tad tevi mūrēja sienā?

Brūnā dāma: Ak, nu zināms, par ko.  Iemīlējos bagātajā pilskungu dēlā.
Melnā dāma: Un viņš tevi arī mīlēja? Nez vai.

Brūnā dāma: Nerunā, ja nezini. Skaidrs, ka mīlēja. Kā tad citādi es pie bērna būtu tikusi.

Melnā dāma: Lai pie bērna tiktu, jau lielas mīlestības nevajag.

Brūnā dāma (sašutusi): Nu ko tu tik dumji saki! Nez vai pati ko sajēdz no mīlestības.

Melnā dāma: Kā tad! Es nesajēdzot! Tik mīlestības dēļ ar mani viss notika! Tu... tu...!

Zilā dāma: Mierā! Kas tad nu vēl nebūs, sāksiet vēl savā starpā plēsties! Skaidrs, ka mēs visas te esam mīlestības dēļ.

Zaļā jumprava: Es tomēr īsti līdz galam nesapratu. Tu teici, ka  ar lelli bērna vietā ielēci Daugavā.

Brūnā dāma: Varbūt.

Zaļā jumprava: Labi. Varbūt. Bet kur tad varbūt palika īstais bērns? Puika vai meitene,  starp citu?

Brūnā dāma: Puisītis. Esot atdevusi draudzenei un lūgusi  Dievu, lai nepadara viņa dzīvi pārāk grūtu. Bet pati ar lelli Daugavā. Lai domā, ka bērns arī pagalam.

Dorīte sāk gauži raudāt, bet cenšas to no pārējām slēpt.
Zilā dāma: Tas nu gan ir neparasts stāsts, vai ne, Dorīt? Nu neraudi, neraudi, mīļā, kā gan tev varēja ienākt prātā, ka tā var noslēpt pēdas. Un kas to zina, kas no tā bērna vēl izauga. Kā nekā grēkā ieņemts.
Dorīte raud vēl ciešāk.
Melnā dāma: Nē, nu tiešām. (Brūnajai dāmai) Raudinātāja. It kā nezinātu, cik mūsu Dorītei mīksta sirds. (Baltajai dāmai)Beidz nu beidz. Noslauki asaras un būs labi.
Zaļā jumprava: Tikai, lūdzu, vairāk neraudiet, bet es tomēr gribētu zināt, kas ar to bērniņu notika. (Brūnajai dāmai)Tu zini?

Brūnā dāma (ne bez lepnuma) Zinu gan. Dēls izauga, un viņam atkal bija dēls, un dēlam meita, un meitai meita. Tā lūk.

Melnā dāma: Kā gan tu visu tik labi zini, ja pati esi iemūrēta vai guli kaut kur Daugavā?
Brūnā dāma: Tāpēc jau es esmu spoks! Bez tam mana mazmazmazmeitiņa bija atnākusi uz pili un visu izstāstīja.

Zilā dāma: Šausmas! Un tu viņu redzēji?

Brūnā dāma: Nē, kur nu. Tikai atbalsis dzirdēju.

Melnā dāma: Tīrās briesmas ar tevi. Izrādās, tev ir dzīvs radinieks. Neticami.

Zaļā jumprava: Varbūt mēs to mazmaz... kā viņu tur, varētu uzlūgt uz šejieni? Tas būtu interesanti.

Visas pārējās (sakrusto rokas pāri krūtīm)Nē!

Zilā dāma (skaļā balsī): Nekādā gadījumā! Kā tev tādas muļķības varēja ienākt prātā! Nekad dzīvais pie nedzīvā neienāks!

Zaļā  jumprava: Labi jau labi, nevajag jau tūlīt kliegt. Es tik tāpat vien ierunājos.
Zilā dāma (Melnajai dāmai): Un ko tu, grāfiene Dagmāra? Tagad pa Elejas muižu vai Rundāles pili šiverē?
Melnā dāma: Pa abām pa druskai. Pēc mēness fāzēm.

Zaļā jumprava: Par Rundāles pili es saprotu – tur ir tik skaisti, tik daudz ko redzēt. Bet ko tu tajā sabrukušajā Elejā dari?

Melnā dāma: Ko tu runā! Elejā ir tik jauki – melnā tērpā uz melna zirga naktīs auļoju pa lauku, lai panāktu savu mīļoto. Un tā darīšu, kamēr arī panākšu.

Brūnā dāma: Diez vai. Tad leģendai būs beigas.

Zaļā jumprava: Pa kura stāva logu tad tu īsti izkriti? Otrā vai trešā?

Melnā dāma: Trešā. Citādi jau nebūtu nositusies. 

Zilā dāma: Nē, nu traks skuķis! Lēkt laukā pa logu tikai tāpēc, ka tēvs nepaņēma līdzi medībās!

Melnā dāma: Ne jau tikai. Viņš neļāva mīlēt manu dārznieku!

Zilā dāma: Ko tu saprati no mīlestības – sešpadsmit gados!
Melnā dāma: Jā, kā tad! Tu, Doroteja – mīlētā un mīļotā! Tu jau gan par mīlestību zini visu, jo tik daudz reižu esi to darījusi!

Zilā dāma: Vai tu ar svecīti man klāt stāvēji? Turpini  lekt pa savu logu.

Melnā dāma: Jā, tas  lēciens bija skaists... Starp citu, es turpinu trenēties, lai nezustu iemaņas. Un lecu no krēsla. Lūk, tā. (rāda)

Zaļā jumprava (sasit plaukstas): Ak, tas ir tik jautri! Jāpamēģina man arī. (lec no krēsla)

Baltā dāma Dorīte: Un ko tad mēs vēl gaidām? Lecam visas!

Kādu brīdi visas lec no krēsliem, katra savādāk -  kādai rokas  izplestas sānis, kādai augšā, kādai  piespiestas sev klāt.
Brūna dāma: Pietiek. Piekusu. Tagad brītiņu jāatpūšas. Apsēžas. Daža no dāmām arī apsēžas, divas atspiežas pret atzveltni.

Zaļā jumprava: Tā, par Eleju mums ir skaidrs. Bet ko tu dari Rundālē, melnā? Droši vien tikai skaties apkārt un jūsmo. Tāds skaistums! Viss mirdz.

Zilā dāma: Runā tā, it kā būtu tur bijusi.

Zaļā jumprava: Un tu pati? Viszine! 

Melnā dāma: Dāmas, nestrīdaties! Nav vērts. Es pateikšu. Jā, man tiešām patīk klīst pa gaiteņiem un kāpnēm. Un, tāpat kā jums, meklēt mūžīgu mieru.
Zaļā jumprava: Kas tad ar tevi notika? Arī kaut kur ielēci?

Melnā dāma: Nevis kaut kur, bet no kaut kā. Līdzīgi kā Elejā, tikai no otrā stāva. Bet tāpat nositos. Lūk, tā.

Baltā dāma: Paga, paga, tas arī mīlestības dēļ? Tu arī biji augstdzimusi, bet iemīlējies zemākas kārtas puisī? Ja?

Melnā dāma: Nē, Dorīt, man stāsts līdzīgs tavējam, tikai krietni asiņaināks. Es biju nabaga kalponīte, smuka bez gala, un manī iemīlējās grāfs Zubovs. Bet to uzzināja Krievijas  ķeizariene Katrīna, kurai pašai grāfs patika. Greizsirdības dēļ viņa pavēlējusi Zubovam nocirst galvu un pasniegt to viņai zelta bļodā. Bet mani izgrūst pa logu.
Brūnā dāma: Šausmas! Un tu arī to galvu redzēji?

Melnā dāma: Paldies Dievam, nē. Es tad jau biju mirusi.

Zilā dāma: Jā, bēdīgs stāsts, bet tāds jau mums visām. Dāmas, vajadzētu ko jautrāku?

Baltā dāma Dorīte: Jā, jā, jā! Bet ko?

Zilā dāma: Ierosinu pieslēgties Zvārtavas pilij. Tur viens mans paziņa neredzams ik pa laikam spēlē klavieres. Mēs varētu padziedāt. Vai padejot.

Zaļā jumprava (aplaudē): Jā, jā, jā! Padejosim! Bet vai Kokneses meiteni nevajadzētu pamodināt? Lai arī papriecājas.
Zilā dāma: Labi, labi,  dariet tā.

Brūnā dāma un Baltā dāma modina Kokneses meiteni.

Baltā dāma: Mosties nu, meitenīt! Laiks papriecāties.

Kokneses meitene: Kas noticis? Vai jau rīts? Jādodas mājās?
Baltā dāma: Nē taču. Nāc, mēs tagad dejosim.
Kokneses meitene: Ja? Bet kur tad mūzika?

Zilā dāma: Tā mums skanēs no Zvārtavas. Aiziet!

Sāk skanēt klaviermūzika. Dāmas dejo katra savā nodabā. Pēkšņi mūzika apklust.

Brūnā dāma: Kas tad nu?

Zilā dāma: Viņam tā gadās. Aizsapņojas.

Zaļā jumprava: Vai tad vairāk nebūs?

Zilā dāma: Būs, būs. Tikai drusku jāpagaida. Tikmēr mēs varētu sadoties rokā un atkārtot savu solījumu.

Visas sadodas rokās. Čukst. No čukstiem var izlobīt vārdus: mīla pret  nāvi... mīla pret dzīvi... mūžīgi... meklēt... mieru. Sāk atkal skanēt mūzika. Tagad visas dejo aplī. Mūzika beidzas  ar spēcīgu akordu. Dāmas atlaiž rokas.

Zilā dāma: Tā, dāmas, dvēsele nu ir atveldzēta. Tagad vajadzētu ko labu padarīt.

Baltā dāma: Ko tad? Mēs taču esam spoki.

Zilā dāma: Nu un tad? Vai tad spoki neko nevar? Var!

Melnā dāma: Es tikai protu ķerties dzīvajiem pie drēbēm un teikt „Ej tūlīt projām!”   
Kokneses meitene: Un es tikai ķemmēt savus matus.
Baltā dāma Dorīte: Un es tikai raudāt. Un slīcināties.

Brūnā dāma: Man gan patīk izzināt vēsturi. Es stundām varu sēdēt bibliotēkā.

Zaļā jumprava: Nu, nu? Un ko tad esi uzzinājusi?

Brūnā dāma: Ka vēsturē viss atkārtojas. Un ja atkal kāda muļķe pa logu lūrēs uz rūķīšu kāzām, tad...

Zaļā jumprava: Beidz nu beidz. Gadu simtus esmu savu ziņkārību nožēlojusi. Bet es taču negribēju neko sliktu. Tā sanāca.

Brūnā dāma: Visi saka – tā sanāca... Bet man vēl tagad sanāk. Es protu sabojāt datorus, izslēgt prožektorus un mikrofonus...

Kokneses meitene: Tas nu gan nav labi darīts.

Brūnā dāma: Bet vismaz kaut kas tiek darīts. Bet tu tikai  gaidi... ķemmētāja.

Baltā dāma: Kāpēc tu apsaukā meitenīti? Es tūlīt atkal sākšu raudāt.

Zilā dāma: Mierā, meitenes, mierā! Cik reižu var teikt – nestrīdēsimies. Naida jau tā pietiek šai pasaulei.

Melnā dāma: Tas nu ir tiesa. No naida ceļas visas nelaimes. Tā gan.

Zaļā jumprava: Viedi vārdi. Bet parunāsim labāk par modēm. Apgriežas riņķī Kā es jums patīku? Vai mana zaļā krāsa vēl arvien nav gana koša?

Brūnā dāma: Atradusi ar ko lielīties – brunčiem... Es savā necilajā kleitiņā arī jūtos labi.

Melnā dāma: Es gan savas štātes mainu katru gadu. Elejā vēl nekas, bet Rundālē jābūt formā. Lai turētu līdzi.

Zilā dāma: Bet zilais? Kā jum šķiet man zilais? Cenšos, lai būtu līdzīgs Daugavas viļņiem, kā nekā Rīgas pils stāv krastmalā.

Baltā dāma: Es gan gadu simtiem ilgi tajā pašā Jaunpils baltajā tērpā. Kas tad nabaga bērnu meitai citu dos.

Kokneses meitene: Bet toties tev ir pils! Ne tā kā man – drupas.

Zaļā jumprava: Toties cik skaistas! Un kur nu vēl Pērses upe!

Zilā dāma: Ak, nu mums taču katrai ir pa lieliskai pilij. Lai kurai karalienei tā būtu.

Zaļā jumprava: Jā, diez, vai Marija Antuanete Versaļā arī spokojas? Kaut kā nav dzirdēts.

Kokneses meitene: Prasi Brūnajai dāmai, viņa jau mums tā gudrā.
Brūnā dāma: Ko nezinu, to nezinu. Es par Franciju dziļi nezinu, man labāk patīk Ziemeļvalstis.

Zaļā jumprava: Nu un kā tur?

Brūnā dāma: Pa druskai jau spokojas. Bet ne tik  ļoti kā pie mums.

Zaļā jumprava: Re nu, kaut kur esam pirmajā vietā.

Atkal sāk skanēt mūzika.
Zilā dāma: Meitenes, uzspēlēsim to spēli ar  krēsliem. Kas paliks pēdējā, tā varēs izteikt vēlēšanos.

Dāmas saliek aplī krēslus pa vienu mazāk nekā ir pašas. Mūzika apklust. Visas apsēžas, vienai pietrūkst krēsla, tā izstājas. Noņem vienu krēslu nost, sāk skanēt mūzika, apstājas. Tā līdz brīdim, līdz palicis viens krēsls un tajā sēd Zilā dāma.
Melnā dāma: Zilā dāma, tu uzvarēji. Saki nu, ko tu vēlētos.

Zilā dāma: Es gribētu aizbraukt uz Itāliju. Florenci, Venēciju, Milānu. Varbūt kļūtu par vēl vienu operas spoku.

Brūnā dāma: Diez vai sanāks. Kājām tālu un diez vai vējš arī tik tālu aizpūtīs.

Zilā dāma: Nē, es ceļotu. Ar vilcienu. Kā visi.

Zaļā jumprava: Bet tad jau vajag naudu biļetei. Kur ņemsi?

Zilā dāma: Dzirdēju, ka Cesvaines pilī kāds aiz slēgtām seifa sienām dienu un nakti skaita naudu. Tur arī paņemšu. Lai iedod drusku.

Kokneses meitene: Kā tad tu tur tiksi iekšā, ja seifs ir slēgts?
Zilā dāma: Ak kungs, nu gan pajautāji. Kura tad no mums nemāk staigāt cauri sienām.

Brīdi valda klusums.

Baltā dāma: Klau, labāk nebrauc gan projām. Ko tad mēs bez tevis  un ko Rīgas pils bez tevis.

Melnā dāma: Tā gan. Katrai pilij vajag savu spoku. Starp citu, vai kādu prezidentu arī esi satikusi?

Zilā dāma: Nē, viņi dikti nopietni, ne pa labi, ne  kreisi. Bet es jau arī neuzbāžos. Reizēm atveru kādu logu, reizēm pastaigājos... Nu tā.

Brūnā dāma: Kā mēs visas, kā mēs visas... Klau, bet cik tev gadu?

Zilā dāma: Nu gan pajautāji. Kura dāma tad te teiks savus gadus.

Zaļā jumprava: Mjā... Starp citu, kur kungi mēdz spokoties? Tie arī lec ūdenī no mīlestības?

Zilā dāma: Es tikai dažus zinu... To Cesvaines naudas skaitītāju un Zvārtavas muzikantu. Bet vai aiz mīlestības? Nezinu gan.

Brūnā dāma: Es zinu izcilus spoku! Grāmatā izlasīju.

Baltā dāma: Kur tad?   
Brūnā dāma: Zemgalē. Blankenfeldes muižā. Starp citu, tur divas reizes  esot viesojies Francijas karalis.

Zaļā jumprava: Karalis arī ir tas spoks?

Brūnā dāma: Nē taču. Karaļa kalps un vēl kāds vīrs, kas ar izkapti cērtot nost galvas.

Baltā dāma: Briesmīgi. Un daudzus tā nokāva? Man atkal tūlīt līs asaras.

Zilā dāma: Neesi nu muļķe, raudi par sevi, nevis citiem. Jā, ko tas karalis tai muižā darīja? Dziļi laukos, tālu no Francijas.

Brūnā dāma: Slēpās no Napoleona. Ēda gliemežus un dzēra plūškoka vīnu.

Zaļā jumprava: Gliemežus... Pē.

Brūnā dāma: Runā, it kā  būtu ēdusi.

Zaļā jumprava: Un tu esi?

Brūnā dāma: Kas tad man, nabadzītei, tādus gardumus dos. Varbūt Melnā dāma vai Zilā dāma...

Melnā dāma: Nē, nē, es nu gan pie tiem galvu griezējiem neiešu. Man labi tāpat. Bez gliemežiem.

Zilā dāma: Bet plūškoka vīns? Interesanti. Varbūt...

Baltā dāma: Tad tu ietu vīna dēļ? Vai manu dieniņ!

Zilā dāma: Nē jau, es tikai pajokoju. Man jau arī tie slepkavnieki nepatīk.
Brūnā dāma: Paga, paga, par francūžiem runājot... Kaut kur dzirdēju vai lasīju, ka tev, Baltā dāma, esot ar viņiem bijusi darīšana. Tikai ārzemēs.

Baltā dāma: Nu jā. Sen. Septiņgadu kara laikā. Un Kanādā.

Zaļā jumprava: Kas tad notika? Izstāsti.

Baltā dāma: Nu, mani sauca Matilde. Un es mīlēju franču karavīru Luiju. Taisījāmies precēties. Bet divas dienas pirms kāzām viņu nogalināja.

Zaļā jumprava: Šausmas. Un pēc tam?

Baltā dāma: Pēc tam es uzvilku savu kāzu tērpu un Sentlorenco upē ielēcu lielajā ūdenskritumā.

Zaļā jumprava: Un tālāk?

Baltā dāma: Ko – tālāk? Tā nu es tur guļu ūdenskrituma pakājē savā baltajā kleitā. Ja paskatoties no augšas, varot redzēt.

Zilā dāma: Mjā... Tas tik bija stāsts.

Kokneses meitene: Klau! Dzirdat? Tur ārā kāds staigā.

Melnā dāma: Muļķīte. Tas tikai vējš.

Kokneses meitene: Nē, nē, tur kāds bija! Varbūt tas trakais ar izkapti?!

Brūnā dāma: Nu gan laiki pienākuši. Spokam no spoka bail.        

Kokneses meitene: Ko lai dara, ja es tāda bailīga. Klau!
Visas ieklausās. Dzirdams, ka kaut kur pārvieto krēslu, tad krēsls nokrīt.

Melnā dāma: Patiesi! Bez mums te vēl kāds ir.

Kokneses meitene: Nu, ko es teicu!

Zilā dāma: Paklusē. Ja te dzīvo spoks, mums jābūt pieklājīgām. Nevajag traucēt.

Baltā dāma: Jā, mēs taču arī negribam, kad kāds izbojā mūsu mieru.

Zilā dāma: Tomēr vajadzētu darīt zināmu, ka mēs te esam. Kā nekā mēs te neesam saimnieces, tikai ciemojamies. Darām.

Dāmas pārvieto krēslus, tad ļauj tiem nokrist, pēc tam paceļ.

Brūnā dāma: Varbūt arī balsi vajag padot?
Zilā dāma: Nē, būs labi. Ja gribēs, atnāks.

Zaļā jumprava: Bet ja nu neatnāk?

Zilā dāma: Tad neko. Paliksim neziņā. Ārā jau mūs nedzen.

Melnā dāma: Tomēr jocīgi, ka mēs te neesam vienas.

Zilā dāma: Kas tur jocīgs! Katrai vecai mājai ir savs spoks.

Zaļā jumprava: Es domāju, ka spoki dzīvo tikai pilīs vai muižās.

Zilā dāma: Nē,  ko tu. Spoki ir visur.
Zaļā jumprava: Tad jau mūsu ir daudz?

Zilā dāma: Protams, tikai cilvēki to nemaz nezina.

Brūnā dāma: Ko tur cilvēki, ko no viņiem var gribēt.

Baltā dāma: Pati kādreiz tāda biji.

Brūnā dāma: Biju. Un izbiju. Un nemaz to nenožēloju.

Zaļā jumprava: Jā, kas mums, spokiem, nekait – visa mūžība priekšā.

Brūnā dāma: Es kaut kur izlasīju, cik garš ir mūžības mirklis.

Zaļā jumprava: Nu, nu?

Brūnā dāma: Tālu tālu aiz jūrām atrodas dimanta kalns. Reizi pa tūkstoš gadiem tur atlaižas mazs putniņš notīrīt knābi. Kad kalns no knābīša tīrīšanas būs nodilis, tad būs pagājis viens mūžības mirklis.

Kokneses meitene: Oho! Tad nu gan mūžība ir ilga.

Baltā dāma: Jā, ne saskaitīt. Un mums mūžību jādzīvo?

Zilā dāma: Vai tad mēs dzīvojam? Mēs tikai plīvojam, vējojam, lidojam. Dzīve mums sen beigusies.

Zaļā jumprava: Bet vai tad, kad dzīvojām, mēs zinājām, ka reiz būsim spoku dāmas?

Zilā dāma: Nē, diez vai. Lai gan, godīgi sakot, neatceros. 

Baltā dāma: Es jau nu noteikti nezināju. Ja būtu kaut nojautusi, būtu metusies dīķī pāris mēnešu ātrāk. Nebūtu žēl dzīves.

Sāk skanēt mūzika.

Zilā dāma: Meitenes, mūsu Zvārtavas draugs atkal pievienojies. Dejojam, tikai šoreiz ar krēsliem.

Kādu brīdi visas dejo ar saviem krēsliem.
Zilā dāma: Labi, dāmas, tagad saliekam krēslus rindā.

Visas saliek krēslus vienā rindā.

Zilā dāma: Tā, un tagad apsēžamies. (Visas apsēžas)

Zilā dāma: Un tagad katra pateiks tos vārdus, ar kuriem devās nāvē. Labi?  Es sākšu. Piedod, piedod...

Baltā dāma: Ardievu, mīļais...

Melnā dāma: Es tevi satikšu, satikšu...

Brūnā dāma: Bet mūsu mīlestība dzīvos...

Zaļā jumprava: Vairs nekad, nekad...

Kokneses meitene: Es tevi gaidu un gaidīšu...  
Zilā dāma: Nu labi... Tagad pateiksim, ko mēs katra visvairāk vēlamies. Es pirmā. Mieru.
Melnā dāma: Mūžīgu mieru.

Baltā dāma: Klusumu.

Brūnā dāma: Piemiņu.

Zaļā jumprava: Piedošanu.

Kokneses meitene: Cerību.

Zilā dāma: Jā, un es vēlos, lai neložņā pie mums visvisādi. Ar saviem verķiem.

Melnā dāma: Un grib kaut ko atrast, kaut ko ieraudzīt, kaut ko sadzirdēt.

Brūnā dāma: Taisni nelabi metas.

Baltā dāma: Par tumsas detektīviem saucas. Jāsmejas, ja nebūtu tik bēdīgi.

Zaļā jumprava: Vai, pie manis viņi vai ik pārdienas ierodas. Bet neko nedabū. Neesmu jau nekāda  muļķe, lai kuram katram rādītos. 
Kokneses meitene: Es gan viņus neesmu redzējusi. Varbūt nemaz nezina, ka es esmu.

Brūnā dāma: Kā tad – šie nu nezinās. Šie zina visu, tikai neko nevar pierādīt.

Zilā dāma: Tāpēc jau mēs plīvojam un vējojam. Lai neko nevar īsti saskatīt, tikai reizēm sajust.
Brūnā dāma: Tie cilvēki taču ir dumji. Domā, ka spoku noķers. Ha!

Melnā dāma: Jā. Sadomājušies.

Zaļā jumprava: Bet ja nu reiz viņi izgudro tādu verķi, ar kuru mūs tomēr varēs saskatīt?

Zilā dāma: Nē, tam nu gan es neticu. Spoku var redzēt tikai citi spoki. Tā tas ir nolemts.

Zaļā jumprava: Interesanti, cik mūsu pavisam ir?
Zilā dāma: Īsti nezinu, bet domāju, ka gana daudz.

Kokneses meitene: Vai no jauna arī kāds nāk klāt?

Brūnā dāma: Kā tad. Katrs, kas aiziet nāvē mīlestības dēļ.

Zaļā jumprava: Nez vai šajās dienās kāds tā dara.

Baltā dāma: Un kā vēl! Pati esmu dzirdējusi.

Melnā dāma: Es arī.

Zilā dāma: Un es arī. Cik tepat Daugavā ar savām mašīnām nav iebraukuši.

Kokneses meitene: Un pagalam?

Zilā dāma: Kā tad tu domāji. Ko ūdens paņem, to nekad vairs neatdod.

Baltā dāma: Jā... Tā jau laikam ir.

Kokneses meitene: Klau! Es dzirdu... Ārā kāds staigā...

Brūnā dāma: Nu ko tu ņemies. Ja grib, lai staigā. Tu arī vienmēr nestāvi uz vietas.

Zilā dāma: Patiesi, dāmas, varbūt mazliet pastaigāsimies? Citādi drusku esam aizsēdējušās.

Zaļā jumprava: Es gan nemaz nesēdēju, bet pastaigāties var. Nāk par labu.

Dāmas staigā katra savā virzienā. Katra savādāk kustina rokas – uz augšu, tad uz leju, uz sāniem, uz priekšu, aiz muguras.

Melnā dāma: Mmm... Cik labi tā izkustēties. Ja vēl būtu zirgs...

Zilā dāma: Tev jāpagaida, kamēr būsi atkal Elejā. Starp citu, vai spoku zirgs arī kaut ko ēd?

Melnā dāma: Jā, ēd gan. Sapņu auzas.

Zaļā jumprava: Kur tad tādas var izaudzēt?

Melnā dāma: Nakts melnajos mākoņos.

Baltā dāma: Ak, kā es arī gribētu sev skaistu zirgu! Bet kas nu nabaga bērnu meitai tādu dos.

Brūnā dāma: Beidz nu činkstēt. Man arī nekad bijis zirga, bet tāpēc jau es neraudu.

Zilā dāma: Lai nu paliek, dāmas. Kas nu kurai ir, tas ir. Vai ne?

Kokneses meitene (sasizdama plaukstas): Jā, jā, jā! Man ir manas sapņu puķes Daugavas krastos un neko citu man  nevajag. Reiz atbrauks mans mīļais, saplūks tās...

Brūnā dāma: Sapņotāja. Bet lai jau. Vēl jauna.

Baltā dāma: Mēs  jau arī neesam nekādas vecās. Bet nu labi. Lai jau viņa būtu tā jaunākā.

Zaļā jumprava: Kas tad spokiem vecumu skaita! Re, cik mēs visas spriganas! Palēkājam!

Visas lēkā, tad sāk smieties un apskauj cita citu.

Zilā dāma: Vai, dāmas, mēs tiešām kā bērna prātā. Bet jautrāk palika.     
Zaļā jumprava: Jauki būtu, ja tagad varētu pamieloties.

Zilā dāma: Kāpēc ne? Garu valstībā viss ir iespējams. Sakiet, kas jums agrāk visvairāk garšoja.

Melnā dāma: Zemenes ar putukrējumu.

Baltā dāma: Piena zupa ar klimpām.

Brūnā dāma: Miežu biezputra ar kripatiņu sviesta.

Zaļā jumprava: Es nemaz tā īsti neatceros... Dārzeņu sautējums? Varbūt tikai burkānu? Vai kāpostu? Vai zaļo zirnīšu? Tiešām neatceros...

Zilā dāma: Tad izvēlies kaut ko vienu un pie tā arī paliec. Man visvairāk kārojās jaunpiena sacepums. Tas bija īsts gardums. Nenoēsties. Un ja vēl kanēlītis pa virsu...
Kokneses meitene: Bet man... bet man... Nu ja, ananāsu kompots.

Brūnā dāma: Kur tad tu savā Koknesē ananāsus dabūji?
Kokneses meitene: Nezinu... Varbūt tikai sapnī. Bet vai nav vienalga?

Zilā dāma: Protams,  ka ir. Sapnis vai īstenība, kāda starpība. Nu ko, dāmas, klājam galdu.

Dāmas izliekas, ka uz iedomāta galda liek traukus.

Sēžamies tik klāt. Labu apetīti!

Dāmas apsēžas  un izliekas, ka ēd.

Baltā dāma: Cik garšīgi! Un kas par klimpām!

Brūnā dāma: Jā, putra arī izdevusies ļoti laba.

Zaļā jumprava: Man te visi dārzenīši kopā. Ļoti labi.

Zilā jumprava: Vai pamanījāt, dāmas, ka mēs visas esam veģetārietes?

Melnā dāma: Protams. Kurš spoks tad sava vēdera labā dzīvu radību mušīs nost.

Zaļā jumprava: Ja cilvēki domātu tāpat kā mēs...

Zilā dāma: Kur nu. Cilvēkiem nav žēlastības.
Melnā  dāma: Nav gan. Citādi jau mēs nebūtu mirušas tik jaunas.

Brūnā dāma: Nu ko, visas paēdušas? Es varētu nomazgāt traukus.

Baltā  dāma: Es tev palīdzēšu!

Zilā dāma: Nekādā gadījumā! Starp mums nav kalpones un kundzes. Katra pati nomazgās savu šķīvi.

Dāmas izliekas, ka mazgā šķīvi, pēc tam noslauka un noliek iedomātā plauktā. Iedomāto galdu paceļ un noliek malā.

Kokneses meitene: Cik jauki tā pabūt visām kopā. Žēl, ka drīz būs jāšķiras.

Zilā dāma: Vēl ne. Vēl neesam apspriedušas galveno jautājumu.

Zaļā jumprava: Un  tas būtu?

Zilā dāma: Pacieties, drīz pateikšu. Lai gan – visas jau to zinām, tikai vārdos izteikt grūti.
Kokneses meitene: Es gan neko nezinu.

Zilā dāma: Nu beidz, zini gan. Tikai drusku izliecies.

Kokneses meitene: Nu labi, varbūt mazliet samelojos. Bet man bail no atbildes.

Melnā dāma: Kāpēc? Kas tad vēl sliktāks ar tevi var notikt?

Baltā dāma: Tas tiesa. Vissliktākais jau ir bijis.

Brūnā dāma: Taisnība.

Zilā dāma: Kā noprotu, visas ir vairāk vai mazāk jau tomēr gatavas. Tad varbūt sāksim?

 Visas: Jā!

Zilā dāma: Vispirms sadosimies rokās.

Dāmas saliek labās rokas kopā, tad izšķir.

Zilā dāma: Kam vājāki nervi, var apsēsties.

Kokneses meitene: Jā, es laikam pasēdēšu.

Apsēžas, pārējās paliek stāvot kur kurā.
Zilā dāma: Tātad pats galvenais jautājums. Un jāatbild būs katrai. Kas ir labāk – mirt jaunībā mīlestības dēļ vai nodzīvot garu dzīvi, kaut grūtu un smagu? Ko jūs katra izvēlētos, ja varētu atgriezties pagātnē?

Brīdi valda klusums, dzirdami tikai vēja auri un kāda čaboņa.

Zilā dāma: Nu, kura būs pirmā? Kura visdrosmīgākā? Laikam jau es pati. Labi. Es izvēlējos un izvēlētos arī turpmāk mīlestību un nāvi.
Brūnā dāma: Es tāpat.

Melnā dāma: Protams, ka daudz labāk ir iet nāvē mīlestības dēļ nevis kaut kā dzīvot šajā pasaulē.

Baltā dāma: Kam gan tā dzīvošana ir vajadzīga, ja nevar mīlēt. Labāk mirt.

Zaļā jumprava: Es gan drusku tā kā esmu ziņkārīga, gribētos redzēt, kā tai dzīvītē ietu... Bet nē, nē, nē, tomēr nē. Mīlestība un nāve, jā.

Kokneses meitene: Es jau savu esmu pateikusi un izdarījusi, un varu pateikt vēlreiz – es negribu dzīvi bez mīlestības. Kaut arī nāvē nav viegli – tik ļoti nākas gaidīt... bet vienalga – labāk mirt.

Zilā dāma: Nu lūk, tā ir mūsu – garu – patiesība. Tiem, kas dzīvi, var būt savādāk. Ja visi nelaimīgas mīlestības dēļ darītu galu, no spokiem nevarētu ne atkauties. Labāk lai paliek tā, kā ir – cik esam, tik esam.

Melnā dāma: Taisnība. Vairāk mūsu nevajag.  

Baltā dāma: Bet ticība mīlestībai jau nepazūd.

Brūnā dāma: Tas nu gan. Šī ticība būs mūžīga. Tāpat kā mūžīgas būsim mēs. To es rakstos izlasīju, ne jau pati izdomāju.

Zilā dāma: Jā, raksti nemelo...
Baltā dāma: Un jo senāki tie ir, jo tajos vairāk patiesības.
Zaļā jumprava: Kā tu zini?

 Baltā dāma: Tā manā pilī runāja. Gan jau arī tavējā. Atceries vien.

Zaļā jumprava: Kad tu tā saki... Laikam gan.

Kokneses meitene: Klau, tur atkal ārā kāds staigā...

Zilā dāma: Tas ir Laiks. Un Laiks saka, ka nu mums laiks šķirties.

Melnā dāma: Jā,  līdz nākamajai reizei. Pēc  kāda laika mēs atkal tiksimies. Kad būs pienācis klāt Laiks...

Zilā dāma: Un Laiks noteikti pienāks. Noteikti.

Melnā dāma: Protams. Kā gan savādāk. (nozūd)
Brūnā dāma: Atā, dāmas! Tiksimies! (nozūd) 

Baltā dāma: Palieciet sveikas! Visu labu! (nozūd)

Zilā dāma: Jā, plīvojam, vējojam, lidojam...Uz redzēšanos! (nozūd)

Melnā dāma: Mans zirgs mani gaida un Rundāles kāpnes... Uz satikšanos atkal kādreiz! (nozūd)
Zaļā jumprava (sniedz roku Kokneses meitenei): Atvadīsimies arī mēs abas. Šis laiks ir klāt...

Kokneses meitene: Jā, laiks doties un  gaidīt... Paldies par kopā būšanu! Sveiki! Atā! Visiem visu labu! Mīlestība... un mūžība...
(Abas nozūd. Uz skatuves redzam tikai palsa migla un seši tukši krēsli) 

